Svjetski kup u skijaškim skokovima 2014/2015.
Svjetski kup u skijaškim skokovima 2014/2015. bio je 36. sezona ovog takmičenja za muškarce, a 4. za žene. Počeo je 22. novembra 2014. u Klingenthalu (Njemačka), a završen je, po tradiciji, u Planici (Slovenija) 22. marta 2015. Tokom sezone napravljena je pauza zbog Svjetskog prvenstva 2015. u Falunu. Titule iz prošle sezone branili su Poljak Kamil Stoch (pojedinačno), Slovenac Peter Prevc (letovi) i Japanka Sara Takanashi (žene pojedinačno). Zajednička pobjeda Ammanna i Kasaija u Kuusamu bila je 10. dvostruka pobjeda u historiji Svjetskog kupa. 63. novogodišnja turneja ponudila je dodatnu zaradu. Ukupni pobjednik zaradio je 20.000 CHF, a pobjednici kvalifikacija po 2.400 CHF. Ovi iznosi uračunati su u tabelu zarada ispod. 14. februara 2015. Prevc je postavio novi svjetski rekord doletjevši na 250 m u Vikersundu, čime je postao prvi čovjek koji je prešao tu granicu. Međutim, već narednog dana Anders Fannemel popravio je taj rekord za još 1,5 m. Ranije istog dana u probnoj seriji Rus Dmitrij Vasiljev doletio je na 254 m, ali je pri doskoku pao, pa je njegov rekord nevažeći. U ženskoj konkurenciji veliki "Kristalni globus", prvi u karijeri, osvojila je Austrijanka Daniela Iraschko-Stolz, a Austrija je pobjednik i u Kupu nacija. 20. marta 2015. sudije su Prevcu dodijelile ocjene 5 x 20 za njegov let od 233 m u 2. seriji prvog takmičenja u Planici. Tako je Prevc postao tek šesti skakač u historiji sa savršenim ocjenama, drugi u historiji na nekom takmičenju u ski-letovima i prvi u takmičenju u letovima u sklopu Svjetskog kupa. Dva dana kasnije ista stvar pošla je za rukom njegovom zemljaku Juriju Tepešu, koji je dobio 5 x 20 za pobjednički let od 244 m u 2. seriji drugog takmičenja u Planici. Veliki "Kristalni globus" na kraju je osvojio Severin Freund. Iako je i Prevc imao identičan broj bodova (1729), Freund je imao više pobjeda u sezoni. Prevc je ipak uspio odbraniti titulu u poretku letova. U Kupu nacija pobijedila je Njemačka.